ANC-beampte terug by die werk na skorsingArgieffoto Yonela Diko, die ANC se provinsiale woordvoerder, het Dinsdag in ŉ verklaring gesê die ANC se nasionale dissiplinêre komitee van appèl het Jacobs se skorsing “wat nie volgens prosedure geskied het nie” omgekeer. “Jacobs het vanoggend by die werk aangemeld en het reeds verskeie vergaderings met kollegas en ander belanghebbendes gehad,” het Diko gesê. Diko het bygevoeg dat Jacobs se onmiddellike verpligtinge insluit om eenheid in die party te bewerkstellig en die organisasie se strukture te versterk in aanloop tot vanjaar se plaaslike verkiesings. Jacobs is verlede maand geskors na ŉ beweerde aanrandingsvoorval in die ANC se hoofkantoor in Kaapstad. Ten tyde van die voorval het die provinsiale voorsitter, Marius Fransman, bevestig dat die beweerde voorval aangemeld is. Hy het gesê Jacobs is op voorkomende verlof geplaas terwyl ŉ dissiplinêre proses afgehandel word. Fransman is self tans in ŉ skandaal gewikkel nadat hy deur ŉ jong vrou, wat glo in diens van die party was, van seksuele teistering aangekla is. ŉ Saak teen Fransman is in Noordwes aanhangig gemaak waar hy aan die party se 104de verjaardagviering vroeër vandeesmaand deelgeneem het. Fransman het die bewerings ontken en gesê dit is deel van ŉ politieke sameswering teen hom.